റിസബാവയുടെ ജോണ് ഹോനായിക്ക് വരകൊണ്ട് ആദരമൊരുക്കി കോട്ടയം നസീര് മലയാള സിനിമാ ലോകത്തെ മുഴുവന് ദുഖത്തിലാഴ്ത്തിയാണ് നടന് റിസ ബാവ വിട പറഞ്ഞത്. റിസ ബാവ മലയാളികള്ക്ക് എന്നും ഒരു ക്ലാസിക് വില്ലനാണ്. നിറഞ്ഞ ചിരിയോടെ പേടിപ്പിക്കുന്ന സുന്ദരനായ വില്ലന്.റിസബാവയെ കുറിച്ച് ഓര്ക്കുമ്ബോള് മലയാളികളുടെ മനസില് ആദ്യം വരുന്ന സിനിമ ഇന് ഹരിഹര് നഗര് തന്നെയാണ്. സിദ്ദിഖ് ലാല് സംവിധാനം ചെയ്ത ചിത്രത്തിലെ ജോണ് ഹൊനായി എന്ന കഥാപാത്രം നടന്റെ കരിയറില് വലിയ വഴിത്തിരിവായിരുന്നു. ഇപ്പോഴിതാ ആ വില്ലന് കഥാപാത്രത്തെ തന്നെ വരകളില് തീര്ത്ത് പ്രിയ സുഹൃത്തിന് വേറിട്ട യാത്രാ മൊഴി നല്കുകയാണ് നടനായ കോട്ടയം നസീര്. നായകന്, വില്ലന്, ഡബ്ബിങ് ആര്ട്ടിസ്റ്റ് എന്നിങ്ങനെ വെള്ളിത്തിരയില് റിസബാവയുടെ കയ്യൊപ്പു പതിഞ്ഞ മേഖലകള്. 1984ല് വിഷുപ്പക്ഷി എന്ന ചിത്രത്തിലൂടെയാണ് സിനിമയിലെത്തിയതെങ്കിലും ശ്രദ്ധിക്കപ്പെട്ടില്ല. പക്ഷേ റിസബാവയിലെ അഭിനേതാവിനെ മലയാള സിനിമ തിരിച്ചറിയാനിരിക്കുന്നതേയുണ്ടായിരുന്നുള്ളൂ. ആറുവര്ഷങ്ങള്ക്ക് ശേഷം റിസബാവ നായകനായി. ഷാജി കൈലാസ് സംവിധാനം ചെയ്ത ഡോക്ടര് പശുപതിയില് പാര്വതിയുടെ നായകനായത് റിസബാവയായിരുന്നു. അവിടംകൊണ്ടും തീര്ന്നില്ല, അതേവര്ഷം തന്നെ മലയാളസിനിമയിലെ തന്നെ ക്ലാസിക് എന്ന് വിശേഷിപ്പിക്കാവുന്ന വില്ലന് കഥാപാത്രം റിസബാവയിലൂടെ പ്രേക്ഷകര് കണ്ടു. സിദ്ദിഖ് ലാല് കൂട്ടുകെട്ടില് പിറന്ന ഇന് ഹരിഹര് നഗറിലെ ജോണ് ഹോനായി മലയാള സിനിമാസ്വാദകരുടെ മനസില് ഭയത്തിന്റെ പുതിയ തലങ്ങള് സൃഷ്ടിച്ചു.